## Odluka Ustavnog suda Hrvatske broj U/I 309/1989 od 19. srpnja 1990.

### NN 32/1990 (6.8.1990.), Odluka Ustavnog suda Hrvatske broj U/I 309/1989 od 19. srpnja 1990.

# USTAVNI SUD HRVATSKE

Ustavni sud Hrvatske, na sjednici 19. srpnja 1990. godi- ne, donio je
ovu

## ODLUKU

1. Odbija se prijedlog Društvenog pravobranioca samoupravljanja općine
Samobor za ocjenu ustavnosti odredaba člana 233. Zakona o odgoju i osnovnom
obrazovanju ("Narodne novine", br. 4/80, 52/82, 55/88 i 31/89).

2. Ova će se Odluka objaviti u "Narodnim novinama".

Obrazloženje:

Prema odredbama člana 233. Zakona o odgoju i osnovnom obrazovanju ("Narodne
novine", br. 4/80, 52/82, 55/88 i 31/89) stručni suradnik, bibliotekar
i tajnik koji nema stručnu spremu propisanu ovim zakonom dužan ju je steći
u roku od osam godina od dana stupanja na snagu ovoga zakona. U protivnom
prestaje mu radni odnos ako organizacija udruženog rada odgoja i osnovnog
obrazovanja nije u mogućnosti da mu ponudi drugo radno mjesto koje odgovara
njegovim stručnim sposobnostima ili radnik odbije ponuđeno radno mjesto.
Od obaveze stjecanja Zakonom propisane stručne spreme oslobođeni su samo
oni stručni suradnici, bibliotekari i tajnici koji ispunjavaju posebne
uvjete utvrđene u istom članu Zakona. Društveni pravobranilac samoupravljanja
općine Samobor podnio je prijedlog za ocjenu ustavnosti navedenih odredaba
člana 233. Zakona. Smatra da te odredbe nisu u skladu s Ustavom SR Hrvatske
jer stručne suradnike, bibliotekare i tajnike osnovnih škola, koji su u
času stupanja na snagu Zakona zatečeni na tim radnim mjestima bez Zakonom
prnpisane stručne spreme, stavljaju u neravnopravan položaj u odnosu na
nastavnike osnovnih škola koji su isto tako u času stupanja na snagu Zakona
zatečeni na radnim mjestima nastavnika bez Zakonom propisane stručne spremeza
koje Zakonom nije utvrđena obaveza već samo pravo na doškolovanje za stjecanje
propisane stručne spreme i omogućeno im je da i bez Zakonom propisane stručne
spreme obavljaju poslove na kojima su zatečeni bez vremenskog ograničenja.
Prijedlog nije osnovan. Prema odredbama člana 50. Ustava SR Hrvatske djelatnosti
u oblasti odgoja i obrazovanja su od posebnoga društvenog interesa i zakonom
se mogu propisati opći uvjeti i način obavljanja tih djelatnosti. U okviru
toga ustavnog ovlaštenja zakonom se mogu propisati i uvjeti u pogledu stručne
spreme koju moraju imati osobe koje rade u organizacijama odgoja i osnovnog
obrazovanja. Isto tako zakonom se može odrediti pod kojim uvjetima i do
kada određene poslove u organizacijama odgoja i osnovnog obrazovanja mogu
obavljati i osobe koje nemaju propisanu stručnu spremu. Priznajući to pravo
jednoj kategoriji radnika zakonodavac ne mora to pravo priznati i ostalim
radnicima, a pogotovo ne mora to pravo priznati svim radnicima pod istim
uvjetima. Pravo je zakonodavca da, imajući u vidu konkretne uvjete i potrebe,
odredi kojim će kategorijama radnika priznati to pravo i do kada. Stoga
ni odredbe člana 233. Zakona nisu nesuglasne Ustavu SR Hrvatske. To su
razlozi zbog kojih je odlućeno kao u izreci.

Broj: U/I-309/1989

Zagreb, 19. srpnja 1990.

USTAVNI SUD HRVATSKE

Zamjenjuje Predsjednika

**Vjekoslav Čemeljić, v. r.**

Odluka, NN 32/1990-674